**Nyilvános kistérségi rendezvények a TÁMOP 1.1.4 kiemelt projekt keretében**

A **Pest Megyei Kormányhivatal Munkaügyi Központja TÁMOP 1.1.4 Projektszervezete** a TÁMOP 1.1.4 „***Munkaerő-piaci program a hátrányos helyzetűek foglalkoztatásáért a Közép-magyarországi Régióban***” elnevezésű kiemelt projekt keretében 2013 őszén, az illetékes Járási Hivatalok Munkaügyi Kirendeltségeivel közösen, az alábbi helyszíneken szervezett állásbörzével egybekötött munkaerő-piaci fórumot:

* 2013. szeptember 12. Cegléd
* 2013. szeptember 19. Monor
* 2013. szeptember 24. Nagykőrös

A nagysikerű rendezvények egyik célja kapcsolat-felvételi lehetőség biztosítása volt a térség álláskeresői és munkaadói részére, a másik az érdeklődők tájékoztatása a TÁMOP 1.1.4 program kínálta aktuális támogatási lehetőségekről, valamint a programba vontak álláskeresését is segítő, nemrég elindított **Virtuális Munkaerőpiac Portál** (VMP) igénybevételének módjáról.

Az állásbörzéken a kistérségek munkaadói **munkalehetőségek** széles választékát kínálták az álláskeresőknek, ezen túlmenően **egyéni és csoportos tanácsadásokat** is igénybe vehettek az érdeklődők, többek között a TÁMOP 1.1.4 programról, jogi és uniós munkavállalási kérdésekben, valamint a „***VMP alkalmazása az önálló elhelyezkedésben***” témában.

A munkaerő-piaci fórumokon a TÁMOP 1.1.4 munkaerő-piaci program végrehajtásának tapasztalatairól, eddigi eredményeiről és a kistérségekben még igénybe vehető támogatási lehetőségekről, valamint a VMP portál nyújtotta álláskereséséi lehetőségekről hangzottak el előadások.

A ceglédi és nagykőrösi rendezvényeken közel 300–300, a monorin pedig több mint 200 álláskereső, munkáltató és érdeklődő vett részt.

**TÁMOP 1.1.4 SZAKMAI KONFERENCIA**

A TÁMOP 1.1.4 Projektszervezet **2013. szeptember 30.-án** a TÁMOP 1.1.4 „Munkaerő-piaci program a hátrányos helyzetűek foglalkoztatásáért a Közép-magyarországi Régióban” elnevezésű kiemelt projekt keretében **szakmai konferenciát** is tartott **Budapesten** a megye munkaadóinak, vállalkozásainak és a civil szervezetek képviselőinek részvételével.

A rendezvény célja a TÁMOP 1.1.4 program 2011. májusi indulása óta elért országos, illetve megyei szintű eredmények áttekintése, továbbá a még igénybe vehető támogatási lehetőségek ismertetése volt, valamint az ágazat szakemberei részéről a foglalkoztatáspolitika aktuális kérdéseinek összegzése, és az újonnan elindult Virtuális Munkaerőpiac Portál bemutatása.

A konferencián, melyet ***dr. Tarnai Richárd*** a **Pest Megyei Kormányhivatal kormánymegbízottja** nyitott meg, közel 160-an vettek részt, több mint 90 munkáltató képviseletében. Az előadók a **Nemzetgazdasági Minisztérium**, a **Nemzeti Munkaügyi Hivatal** és a házigazda **TÁMOP 1.1.4 Projektszervezet munkatársai** voltak.

A rendezvényt ***sajtótájékoztató*** előzte meg, melyet a kormánymegbízott és a projektvezető tartottak.

